Noverint universi presentes litteras inspecturi, quod cum discordia verteretur inter venerabilem patrem Ansellum, episcopum Eduensem, et Stephanum, archidiaconum Flavigniacensem, ex una parte, et priorem de Grinione ex altera, super procuratione que debetur ratione visitationis in prioratu de Grinione, ut asserunt episcopus et archidiaconus supradicti: tandem, de consensu partium ita concordatum est quod dictus episcopus et successores sui singulis annis habebunt quinquaginta solidos Dyvionensium pro procuratione sua, et archidiaconus et successores sui viginti quinque solidos, quando dictum prioratum de Grinione personaliter visitabunt, et hoc propter paupertatem dicti prioratus. In cujus rei testimonium, sigillum predicti episcopi cum sigillo Johannis abbatis Flavigniacensis presentibus litteris est appositum. Actum apud Flavigniacum anno Domini Mº CCº quinquagesimo secundo.